Van Straaten stuur ‘Care 4 Kings’-inisiatief van stapelFoto: Twitter. Braam van Straaten en ander belanghebbendes, onder wie Robbi Kempson en Cassie Carstens, het die Care 4 Kings-inisiatief van stapel gestuur om die spelers en personeel van die voormalige Southern Kings-rugbyfranchise finansieel by te staan. Die gewese Springbok-losskakel was deel van die Oos-Kaapse span se afrigterskorps wat verlede maand saam met gekontrakteerde spelers en ander werknemers in kennis gestel is dat daar besluit is om die franchise te likwideer. “Die spelers en werknemers is letterlik ’n paar dae vóór betaaldag laat weet dat geen salarisbetalings aan hulle gemaak sal word nie. Intussen is die groep in die rugbywoestyn gelaat met geen heenkome nie – 52 spelers en personeellede word hierdeur geraak,” het Van Straaten gesê. Hoewel unies soos die Sharks ’n reddingsboei na spelers soos Yaw Penxe en Thembelani Bholi gegooi het, is daar steeds spelers wat met ’n baie onsekere toekoms wroeg. Die skrumskakel Cameron Wright het onder meer in die media gesê dat hy noodgedwonge sy huis moes verkoop om kop bo water te hou. Care 4 Kings se eerste geldinsamelingsprojek sal op 16 en 17 Oktober aanlyn plaasvind waartydens sportmemorabilia opgeveil sal word. “Voormalige en huidige spelers gaan items tot die veiling bydra en dit sal interessant wees om te sien wat alles beskikbaar sal wees,” het Van Straaten gesê. Twee verdere projekte word ook beplan. Meer inligting is op die Care 4 Kings se Facebook-blad beskikbaar. Care4Kings fundraising Project will go “Live” next week Friday the 16th and 17th of October with a Fun Online Memorabilia Auction. Please share with family and friends to join us #care4kings #hope #rugbyunited #rugbyfamily pic.twitter.com/JDtlDnM2hq — Braam van Straaten (@BraamvStraaten1) October 7, 2020